פרשת ויקרא התשע"ח

הרב ארי דוד קאהן adk1010@gmail.com

1. **ויקרא פרק א, א-ד**

(א) וַיִּקְרָ֖א אֶל־מֹשֶׁ֑ה וַיְדַבֵּ֤ר ה֙' אֵלָ֔יו מֵאֹ֥הֶל מוֹעֵ֖ד לֵאמֹֽר: (ב) דַּבֵּ֞ר אֶל־בְּנֵ֤י יִשְׂרָאֵל֙ וְאָמַרְתָּ֣ אֲלֵהֶ֔ם אָדָ֗ם כִּֽי־יַקְרִ֥יב מִכֶּ֛ם קָרְבָּ֖ן לַֽה֑' מִן־הַבְּהֵמָ֗ה מִן־הַבָּקָר֙ וּמִן־הַצֹּ֔אן תַּקְרִ֖יבוּ אֶת־קָרְבַּנְכֶֽם: (ג) **אִם־עֹלָ֤ה** קָרְבָּנוֹ֙ מִן־הַבָּקָ֔ר זָכָ֥ר תָּמִ֖ים יַקְרִיבֶ֑נּוּ אֶל־פֶּ֜תַח אֹ֤הֶל מוֹעֵד֙ יַקְרִ֣יב אֹת֔וֹ **לִרְצֹנ֖וֹ** לִפְנֵ֥י הֽ': (ד) וְסָמַ֣ךְ יָד֔וֹ עַ֖ל רֹ֣אשׁ **הָעֹלָ֑ה** **וְנִרְצָ֥ה ל֖וֹ לְכַפֵּ֥ר עָלָֽיו**:

1. **רש"י ויקרא פרשת ויקרא פרק א פסוק ד**

וְנִרְצָה לוֹ. עַל מַה הוּא מְרַצֶּה לוֹ? אִם תֹּאמַר עַל כְּרִיתוֹת וּמִיתוֹת בֵּית דִּין אוֹ מִיתָה בִידֵי שָׁמַיִם אוֹ מַלְקוּת, הֲרֵי עָנְשָׁן אָמוּר, **הָא אֵינוֹ מְרַצֶּה אֶלָּא עַל עֲשֵֹה וְעַל לַאו שֶׁנִּתַּק לַעֲשֵֹה**:

1. **דעת זקנים מבעלי התוספות ויקרא פרק א פסוק ד**

(ד) לכפר עליו. כי כשאדם אוכל חלב בשוגג מביא חטאת ועל הספק אשם תלוי ולפעמים סבור בודאי שאכל שומן והוא אכל חלב ועליו **העולה מכפרת מה שלא ידע לעולם**:

1. **ריב"א ויקרא פרק א פסוק ד**

ונרצה לו. .. וקשיא היכי דמי אי דעביד תשובה למה לי כפרה והא תנן עבר על עשה ועשה תשובה לא זז משם עד שמוחלין לו ואי דלא עביד תשובה זבח רשעים תועבה... אבל הכא דעולת נדבה היא שאם ירצה יתן הכפרה עליו אף על גב שאם עבד תשובה נמחל לו בלא עולה מ"מ אינו נמחל מכל וכל עד דמייתי עולה:

1. **רמב"ן ויקרא פרק א פסוק ד**

ונרצה לו לכפר עליו - על מה הוא מרצה לו, אם תאמר על כריתות ומיתות ב"ד או מיתה בידי שמים או מלקות, הרי ענשן אמור, הא אינו מרצה אלא על עשה ועל לאו שנתק לעשה. לשון רש"י. וברייתא היא בתורת כהנים (פרק ד ח). **ואני תמה**, וכי היכן עונשן אמור, כי הקרבנות בשוגגין הן מרצין, ונוכל לומר שיכפרו על חייבי מיתה בידי שמים שוגגין, ועל חייבי מלקות שוגגין, ועל חייבי מיתות ב"ד שוגגין באותן שאין חייבין עליהם חטאת, כגון מכה אביו ואמו ומקלל, כשם שהחטאת מכפרת בחייבי כריתות שוגגין: ... ולכך ראו שאין בחייבי מיתה בידי שמים ובחייבי מלקות אלא עונשן המפורש בהן במזיד, אבל בשוגג אין עליהם שום נשיאות חטא, ואין צריכין רצוי כלל. וזהו שאמרו "כבר ענשן אמור", שכל העונש שרצה להטיל עליהם כבר אמרו הכתוב, אבל על עשה ועל לא תעשה הניתק לעשה המזידין שלא הזכיר בהם שום עונש ואי אפשר שלא יענש בהם, בזה ירצה בעולה הזו אם יביאנה בנדבת נפשו: ויתכן לומר, כי בעבור שלא הזכיר בקרבנות הנדבה "לכפר עליו על שגגתו אשר שגג" כאשר בקרבנות החטא, ואמר "ונרצה", היה לרבותינו במשמעות הזה **שיכפר על המזידים שאינם רצויים לפניו**, כי השוגג אף על פי שחטא רצוי השם הוא. אם כן אי אפשר לו לכפר על המזידים זולתי על עשה ועל לא תעשה שניתק לעשה שלא נזכר בהם עונש, אלא שאינם רצויים למלך בעבור שעברו על מצותו, ובמה יתרצו אל אדוניהם, בדורון הזה:וראיתי באגדה בויקרא רבא (ז ג) תני רבי שמעון בן יוחאי, אין העולה באה אלא על הרהורי עבירת הלב. אמר רבי לוי מקרא מלא הוא והעולה על רוחכם היה לא תהיה (יחזקאל כ לב), העולה מכפרת על העולה על רוחכם. …

1. **ספר גור אריה על ויקרא - פרק א פסוק ד**

…ועוד נראה, שאם היה העולה באה על שוגג מלקות או מיתה בידי שמים, קשיא דהא עולה חמורה, שהיא כולה כליל, וכיון דלא חייבה התורה בשום מקום בשוגג שיהיה חייב קרבן זה, דאדרבה, קרא בנדבה איירי, דכתיב (פסוק ב) "כי יקריב" ולא כתיב שחייב להקריב (רש"י שם), ואם כן חטא זה יותר קל בשוגג, כיון שלא קבעה עליהם קרבן בשוגג בחיוב. [ו]בלאו הכי, בודאי שגגת מלקות או מיתה בידי שמים קל משגגת כרת (ומלקות) [ומיתה], ואם כן למה אמרה תורה עולה, שהיא יותר חמורה, שהיא כולה כליל, שיכפר על זה, והלא מסתבר על חטא שהוא יותר חמור יביא קרבן חמור, ולמה יביא קרבן שהוא כליל - על קל, **אלא בודאי מכפר על מזיד**, ולפיכך אמרה תורה להביא עולה מפני שמכפר על מזיד. וכאן אין להקשות, כיון דהתורה לא חייבה קרבן על עשה, אם כן החטא יותר קל, ולמה תכפר עולה, דודאי עשה במזיד קל מצד אחד וחמור מצד אחד; קל הוא, שאין כאן אלא עשה, וחומר, שהרי במזיד עשה. לכך קל, שלא חייבה התורה עליו קרבן, שהרי אין עבירה חמורה. אבל חמור הוא, שהוא במזיד, ואם ירצה כפרה - יביא עולה על המזיד. אבל אם היה מכפר על מיתה בידי שמים או מלקות בשוגג, כיון שהחטא הזה בשוגג - קל לגמרי, ואינו חמור בשום צד, למה אמרה תורה שעולה תכפר על זה: ועוד נראה, כי ברור לרז"ל (כאן בתו"כ) כי העולה תכפר דוקא על המזיד, כי אשר חטא במזיד הוא חוטא כשהוא בדעתו ושכלו, שהוא כולו קודש לה', לכך תהא העולה כליל לה'. וכך מוכח במדרש רז"ל (ויק"ר ז, ג), שאמרו כי העולה באה על המחשבה, והביאו ראיה מדכתיב (יחזקאל כ, לב) "והעולה על רוחכם וגומר", וכל זה מפני שהעולה כליל לה'. ומזה הטעם סבירו להו גם כן דהעולה באה על המזיד שהוא עושה בדעתו ובמחשבתו. וכל זה נכון וברור, ואין להאריך:

1. **חזקוני ויקרא פרק א פסוק ג**

(ג) אם עלה קרבנו שהתנדב בלשון זה, פתח הכתוב בעולה לפי שהיא מעולה ועולה כולה למעלה. יקריבנו יקדישנו, ואומר זה הקדשתי לגבוה. אל פתח אהל מועד יקריב אתו שלא יאמר המקריב לכהן לך וקח בביתי הבהמה שהתנדבתי ועשה אותה קרבן דאין זה דרך כבוד למעלה. לרצנו לפי שקרבן נדבה הוא זה נאמר בו לרצונו אבל בשאר קרבנות אין כתיב לרצונו הואיל ולפעמים הם באים חובה. לפני ה' וסמך אעפ"י שסמך בחוץ יחזור ויסמוך בפנים.

1. **אוצר מדרשים (אייזנשטיין) פסיקתא**

שאלו לחכמים **נפש החוטאת מה ענשה**? אמרו חטאים תרדף רעה (משלי י"ג), שאלו לנבואה החוטא מה ענשו, אמרה והנפש החוטאת תמות (יחזקאל י"ח), **שאלו לתורה חוטא מה עונשו** אמרה יביא אשם ויתכפר לו דכתיב **וְנִרְצָה לוֹ לְכַפֵּר עָלָֽיו** (ויקרא א'), שאלו להקב"ה חוטא מה ענשו א"ל יעשה תשובה ויתכפר לו דכתיב טוב וישר ה' ע"כ יורה חטאים בדרך (תהלים כ"ה), פי' לעשות **תשובה**,

1. **רש"ר הירש ויקרא פרק א**

עלה. רגילים לפרש "עולה" במשמעות "כליל": קרבן העולה כולו באש. אך כמעט ואין לכך סימוכין בשורש "עלה". הן זה פירוש "תבוא בכלח אלי - קבר כעלות גדים בעתו" (איוב ה, כו): תגיע לקבר בשלמות עילאית ("כלח"= כלה) - כדרך שתבואה בשלה עולה לשלמות נעלה יותר. ודאי אין מדובר שם בהשמדה; ההקשר כולו סותר פירוש זה. וכעין זה, כנראה, גם "אל - תעלני בחצי ימי" (תהלים קב, כה): אל תשאני אל על, אל תעלני מן הארץ. אך שמא: אל תשאני מכאן, אל תסלקני מן הארץ. נשוה אפוא את שמות שאר הקרבנות: חטאת, אשם, שלמים, תודה, מנחה; כולם מורים על סיבת הקרבן ותכליתו; אף אחד לא נקרא על שם פעולה מיוחדת הנעשית בקרבן. **משום כך נראה לנו, שעולה נובעת מן הצורך והשאיפה לעלות ולהתקדם**. … אכן עולה מכפרת על עשה ועל לא תעשה "הניתק לעשה" (יומא לו ע"א) - או כלשון תורת - כהנים לפסוק ד: "שיש בו קום עשה"... מכל מקום המביא עולה יודע, שהוא נמנע מלמלא את חובתו; ותכלית העולה להזהיר ממחדלים לעתיד. אולם כל מילוי חובה הוא התקדמות חיובית; יש בו משום עליה בשלמות מוסרית; והוא צעד נוסף במעלות המוסר, המביאות לידי קירבת ה'. קרבן עולה הוא קרבן העליה וההתקדמות; ושם זה מבטא את עיצומו של הקרבן, - את סיבתו ואת תכליתו. מבחינת המושג, הרי זה פירוש אם עלה קרבנו מן - הבקר: אם על ידי התקדמות הוא מבקש להתקרב אל ה', ורצונו לבטא זאת על ידי בהמה ממין הבקר.

1. **העמק דבר ויקרא פרק א**

לכפר עליו. בזריקת הדם שאחריו, זהו פשט המקרא. והכפרה בא על איזה עון שבין אדם לשמים, שזה גורם העדר כח להשיג דעת אלהים, וממילא אין התפלה מתקבלת ג"כ, ובא העולה לרצותו לפני ה'. וזהו דבר הושע הנביא ו' כי חסד חפצתי ולא זבח ודעת אלהים מעולות, דעיקר חפץ הקדוש ברוך הוא בקרבן עולה הוא שישיג דעת אלהים ולא גוף העולה, ועי' מש"כ בס' שמות י"ח י"ב:

1. **ויקרא פרק ד, א-לה**

(א) וַיְדַבֵּ֥ר ה֖' אֶל־מֹשֶׁ֥ה לֵּאמֹֽר: (ב) דַּבֵּ֞ר אֶל־בְּנֵ֣י יִשְׂרָאֵל֘ לֵאמֹר֒ **נֶ֗פֶשׁ כִּֽי־תֶחֱטָ֤א בִשְׁגָגָה֙** מִכֹּל֙ מִצְוֹ֣ת ה֔' אֲשֶׁ֖ר לֹ֣א תֵעָשֶׂ֑ינָה וְעָשָׂ֕ה מֵאַחַ֖ת מֵהֵֽנָּה: (ג) **אִ֣ם הַכֹּהֵ֧ן הַמָּשִׁ֛יחַ יֶחֱטָ֖א לְאַשְׁמַ֣ת הָעָ֑ם** וְהִקְרִ֡יב **עַ֣ל חַטָּאתוֹ֩ אֲשֶׁ֨ר חָטָ֜א** פַּ֣ר בֶּן־בָּקָ֥ר תָּמִ֛ים לַה֖' לְחַטָּֽאת: ...(יג) **וְאִ֨ם כָּל־עֲדַ֤ת יִשְׂרָאֵל֙ יִשְׁגּ֔וּ וְנֶעְלַ֣ם דָּבָ֔ר מֵעֵינֵ֖י הַקָּהָ֑ל** וְ֠עָשׂוּ אַחַ֨ת מִכָּל־מִצְוֹ֧ת ה֛' אֲשֶׁ֥ר לֹא־תֵעָשֶׂ֖ינָה **וְאָשֵֽׁמוּ**: … חַטַּ֥את הַקָּהָ֖ל הֽוּא: ...(כב) **אֲשֶׁ֥ר** **נָשִׂ֖יא** יֶֽחֱטָ֑א וְעָשָׂ֡ה **אַחַ֣ת מִכָּל־מִצְוֹת֩ ה֨' אֱלֹהָ֜יו אֲשֶׁ֧ר לֹא־תֵעָשֶׂ֛ינָה בִּשְׁגָגָ֖ה וְאָשֵֽׁם**: (כג) אֽוֹ־הוֹדַ֤ע אֵלָיו֙ חַטָּאת֔וֹ אֲשֶׁ֥ר חָטָ֖א בָּ֑הּ וְהֵבִ֧יא אֶת־קָרְבָּנ֛וֹ שְׂעִ֥יר עִזִּ֖ים זָכָ֥ר תָּמִֽים: (כד) וְסָמַ֤ךְ יָדוֹ֙ עַל־רֹ֣אשׁ הַשָּׂעִ֔יר וְשָׁחַ֣ט אֹת֔וֹ בִּמְק֛וֹם אֲשֶׁר־יִשְׁחַ֥ט אֶת־הָעֹלָ֖ה לִפְנֵ֣י ה֑' חַטָּ֖את הֽוּא: ...(כז) **וְאִם־נֶ֧פֶשׁ** אַחַ֛ת תֶּחֱטָ֥א בִשְׁגָגָ֖ה מֵעַ֣ם הָאָ֑רֶץ …

1. **פנים יפות ויקרא פרק ד פסוק כב**

(כב) אשר נשיא יחטא וגו'. לפי פשוטו יש לפרש מה ששינה הלשון מפני שכל הקרבנות האמורים בפר הכהן המשיח ופר העלם דבר וחטאת יחיד כולן נאמרו לשעתן אף בהיותן במדבר, אבל פרשת מלך לא נצטוו אלא לאחר שיכבשו ויכנסו לארץ כדאיתא בקידושין דף ל"ז [ע"ב], ואף למ"ד [זבחים קא ב] למרע"ה היה דין מלך מ"מ לא רצה לומר על עצמו להכי אמר אשר נשיא יחטא כלומר אשר יהיה נשיא לזמנו: עוד יש לפרש לפמ"ש למעלה שסיבת חטא השוגג היא מטעם חטא הקודם שנעשה לו כהיתר כנ"ל או לכהן המשיח מפני אשמת העם כנ"ל שגורם העלמתו. וכן בפר העלם דבר, אך גבי נשיא יפלא יותר שיחטא בשגגה ולא ישמרהו ה' כיון שנשאו ה' על כל ישראל, וכולם מצווים על אימתו כמ"ש [קידושין לב ב] שום תשים עליך מלך שתהא אימתו עליך, **ולבעבור זאת אחז"ל [סנהדרין יד א] כיון שעלה לגדולה מוחלין לו כל עוונותיו, והטעם בזה כי כל ישראל מתנהגים על פיו יצאו ועל פיו יבואו, ע"כ הוא צריך להתקדש ולהכנע יותר מכל ישראל** כמ"ש [דברים יז, כ] ולבלתי סור מן המצוה ימין ושמאל, וכמ"ש חז"ל במס' ברכות דף ל"ד ע"ב כ"ג תחלה כל ברכה וברכה, מלך כיון שכרע שוב אינו זוקף וכו'**, ואם היה לו איזה עון מקודם כיון שעבירה גוררת עבירה היה ממשיכו לאיזה חטא, ע"כ מוחלין לו כל עוונותיו להיות נקי מן החטא, ולכך הזהירה התורה שאינו רשאי למחול על כבודו כדי שישמרו העם הנהגתו ביראת ה'**:

1. **ספורנו ויקרא פרק ד פסוק כב**

אשר נשיא יחטא. כי אמנם זה דבר מצוי שיחטא, כאמרו וישמן ישורון ויבעט (דברים לב, טו) ואמר בו ואשם שמעצמו יכיר עונו.

1. **רש"י ויקרא פרשת ויקרא פרק ד פסוק כב**

אשר נשיא יחטא. לְשׁוֹן אַשְׁרֵי — אַשְׁרֵי הַדּוֹר שֶׁהַנָּשִׂיא שֶׁלּוֹ נוֹתֵן לֵב לְהָבִיא כַפָּרָה עַל שִׁגְגָתוֹ, קַל וָחוֹמֶר שֶׁמִּתְחָרֵט עַל זְדוֹנוֹתָיו (ספרא):

1. **אבן עזרא ויקרא פרק ד פסוק כב**

(כב) אשר נשיא יחטא הפוך, וכן הוא: אשר יחטא הנשיא, והוא דבק אשר למעלה ואם כל עדת ישראל (יג), כאילו אמר: ואם אשר יחטא הוא נשיא שבט, או נשיא בית אב:

1. **[רבינו] בחיי ויקרא פרק ד פסוק כב**

או אפשר לאמר שהוא לשון ודאי, ולזה לא נכתב "אם נשיא יחטא", כמו שאמר: "אם הכהן המשיח יחטא", ואמר גם כן: "ואם כל עדת ישראל ישגו", כי הכהן הגדול נזהר מן החטא לפי שעיני כל ישראל תלויות עליו בין לענין צרכי גופם ומזונותם בין לענין כפרת נפשותם, וכן הסנהדרין גם כן נזהרים הם מן החטא, **לפי שרוח הקודש נוספת עליהם**, ולפיכך הזכיר בהם בחטאם לשון ספק, **אבל בנשיא הזכיר החטא בלשון ודאי**, לפי שהנשיא לבו גס מאד בו, ומדת הגאוה שהיא סבת החטא מצויה עמו לגודל ממשלתו, ולזה הזהירה התורה את המלך ותוכיחנו במדה הזאת, הוא שכתוב: (דברים יז, כ) "לבלתי רום לבבו מאחיו", … ובמדרש: (ספרא ויקרא חובה פרשתא ה, א) אשר נשיא יחטא, לשון אשרי, אמר רבן יוחנן בן זכאי אשרי הדור שהנשיא שלו מביא קרבן חטאת על שגגתו, אם הנשיא שלו מביא חטאת על שגגתו, צריך לאמר מה מביא על זדונו. אם הנשיא מביא חטאת מה צריך לאמר הדיוט. נשיא, יכול נשיא שבט כנחשון, ת"ל "ועשה אחת מכל מצות ה' אלהיו", ולהלן הוא אומר: (דברים יז, יט) "למען ילמד ליראה את ה' אלהיו", מה הנשיא האמור להלן שאין על גביו אלא ה' אלהיו, אף נשיא האמור כאן שאין על גביו אלא ה' אלהיו. וכן תמצא ביחזקאל: (יחזקאל יב, יב) "והנשיא אשר בתוכם אל כתף ישא", ופירושו: המלך, והכוונה על צדקיה מלך יהודה, לפי שהמלך הוא הנשיא בעם, וזהו שכתוב: (שמות כב, כז) "אלהים לא תקלל ונשיא בעמך לא תאור", הזהיר תחלה בברכת המלך העליון ואח"כ על המלך המולך בארץ. ודרשו רז"ל: כי כשהעם חוטאים המלך נתפס על חטאם, דכתיב: "חטאת הקהל הוא", וסמיך ליה: "אשר נשיא יחטא", מכאן אמרו (שבת נד ב) כל מי שיש בידו למחות ואינו מוחה הוא נתפס על הכל.

1. **תלמוד ירושלמי (וילנא) מסכת הוריות פרק ג:ג**

אָמַר רַבִּי חִינְנָה אֲפִילּוּ כֵּן, לַצְדָדִין דָּת מָר כֵּן שהרי למדנו כך (ויקרא ד) **אֲשֶׁר** **נָשִׂיא** יֶֽחֱטָא אָמַר רַבָּן יוֹחָנָן בֶּן זַכַּאי, אַשְׁרֵי שֶׁהַנָּשִׂיא שֶׁלּוֹ מֵבִיא חַטָּאת עַל שִׁגְגָתוֹ הוּא מֵבִיא **לֹא כָּל שֶׁכֵּן עַל זְדוֹנוֹ** נָשִׂיא שֶׁלּוֹ מֵבִיא חַטָּאת, לֹא כָּל שֶׁכֵּן הַהֶדְיוֹט. נָשִׂיא, יָכוֹל נָשִׂיא שְׁבָטִים כְּנַחְשׁוֹן תַּלְמוּד לוֹמַר וְעָשָׂה אַחַת מִכָּל מִצְוֹת ה' אֱלֹהָיו וּלְהַלָּן הוּא אוֹמֵר (דברים יז) לְמַעַן יִלְמַד לְיִרְאָה אֶת ה' אֱלֹהָיו אֱלֹהָיו לִגְזֵרָה שָׁוָה, מַה אֱלֹהָיו שֶׁנֶּאֱמַר לְהַלָּן נָשִׂיא שֶׁאֵין עַל גַּבָּיו אֶלָּא אֱלֹהָיו אַף אֱלֹהָיו שֶׁנֶּאֱמַר כָּאן, נָשִׂיא שֶׁאֵין עַל גַּבָּיו אֶלָּא אֱלֹהָיו.

1. **אלשיך על ויקרא פרק ד פסוק כב**

והנה גם שלא ראי זה כראי זה, הצד השוה שבהבאת הקרבן של כהן משיח ושל הסנהדרין, הוא שנגרר בסיבת גרמת העם. זה, על שלא מיחה, ולא נודע מה שחטאו העם, על העדר תוכחתו. והסנהדרין, על שגגת הוראתם, שחטאו בה העם. ונודע החטא עצמו של העם, שחטאו על שגגת הבית דין. ועל דרך זה היה אפשר לומר, שגם כאשר נשיא יחטא, היה גם כן על אשר לא מיחה בעם. והיתה גרמתו גם היא לאשמת העם. ואם כן איפה היה ראוי יביא גם הוא פר בן בקר. לזה אמר אשר נשיא יחטא, לומר אשר נשיא יחטא לא תייחס אותו לאשמת העם. כי אם שודאי יחטא. כי למה שהוא נשיא, והשררה מביאה לידי עבירה, אין צריך לתלות שגגתו על אשמת העם. כי אם על של עצמו, שודאי הוא. כי מקודם זה עשה אחת מכל מצות ה' כו' ואשם בה מזיד וגרם לו את זאת:

1. **העמק דבר ויקרא פרק ד פסוק כב**

(כב) אשר נשיא יחטא. ידוע הפירוש דנשיאתו גורמת שיהא עלול לחטא, וכ"כ הספורנו. ונראה דלזה כונו חז"ל בת"כ והובא בהוריות דף י' דמש"ה אינו מביא שעיר משעבר, היינו על חטא שעשה קודם שהיה נשיא, משום דכתיב אשר נשיא יחטא, כשהוא נשיא אין כשהוא הדיוט לא, וקשה הא בכהן גדול כתיב ג"כ אם הכהן המשיח יחטא, ומכל מקום מרבינן מדכתיב והקריב על חטאתו אפילו משעבר, וא"כ נילף נשיא מכה"ג, אלא ה"פ דמשמעות אשר נשיא, דוקא דנשיאותו גרם לו שיחטא ולא כשעבר. והנה עוד יש במקרא לשון שאינו מדויק כלל, דכתיב אשר לא תעשינה בשגגה, והכי מיבעי ועשה בשגגה אחת וגו' אשר לא תעשינה ואשם, והכי כתיב ביחיד, אלא מרומז דהנשיאות גורמת לחטוא בעבירות חמורות כ"כ אשר לא תעשינה בשגגה, שאין דרך לחטוא בהם אפילו בשגגה:

1. **צרור המור ויקרא פרשת ויקרא**

ולא אמר אם. כמו שאמר בעדה או בכהן המשיח. אבל אחר שהנחנו שכל העדה שגו. כאומרו ונעלם דבר מעיני הקהל. אם כן בנשיא אין ראוי לומר אם. ולשים הדבר בספק. אלא אשר נשיא יחטא שחטא בודאי. אחר שהוא אחד. כ"א הקהל כולו חוטאים. כל שכן היחיד שחטא. וזהו אשר נשיא יחטא. ובמדרש אמרו אשרי הדור שהנשיא שלו חוטא ומתחרט כי זה שבח גדול לו. עשו מלת אשר נשיא כמו אשרי. ובמדרש הנעלם אמרו בנשיא שלבו גס בו ויש לו שררה ונשיאות. בודאי הוא שיחטא. ולכן בכולם אמר אם הכהן המשיח וכולם כן. אבל בנשיא שלבו גס בו ומכח השררה והנשיאות חוטא בודאי. אמר אשר נשיא יחטא:

**העמק דבר ויקרא פרק א פסוק ג**

(ג) אם עלה. משמע שהוא ידוע שיש קרבן עולה, והוא משום דכתיב בספר שמות כ' כ"א מזבח אדמה תעשה לי וזבחת עליו את עולותיך:

(55) ספר החינוך - מצוה קכב

בדיני נפשות ומכות ובאיסורין של תורה מעצמו, ביטל עשה וענשו גדול מאד, כי בכח העדות יתקיימו הישובים, על כן נכתב בו [ויקרא ה', א'] אם לא יגיד ונשא עונו. ואם תהיה העדות אשר כבש עדות ממון וכחש בה העד ונשבע עליה, כלומר שנשבע שאינו יודע לו עדות, חייב להביא קרבן עולה ויורד, ובתנאים הידועים בענין, כמו שמפורש במקומו בשבועות [ל' ע"א], והוא אחד משלשה קרבנות הבאין בין על שוגג בין על מזיד

**תורת משה ויקרא פרק א פסוק ג**

(ג) אם עולה קרבנו. פי' רש"י עולה מכפר על מ"ע ועל לאו הניתק לעשה, ורמב"ן מייתי דרבי שמעון בן יוחאי ס"ל דאין העולה באה אלא על הרהורי עבירת הלב, ומייתי ראי' מבני איוב שהעלה איוב עולות מספר כלם, כי אמר אולי חטאו בני וברכו אלקים בלבבם. וי"ל לרש"י אידך (מ"ד) ס"ל כמ"ד איוב מבני נח הי' (ב"ב ט"ו ע"ב), ונתפשים על המחשבה (תוספות קידושין ל"ט ע"ב ד"ה מחשבה), משא"כ ישראל לא צריך עולה כ"א על עשה, דבישראל אין הקדוש ברוך הוא מצרף מחשבה רעה למעשה (כדאיתא שם בקידושין). ונ"ל דזה תליא בפלוגתא במס' מנחות (ס"ג ע"א) אי מנחת מחבת מכפר על הרהור הלב ומנחת מרחשת על דיבור פה, וא"כ כיון שמקריבים ציבור בכל יום שני תמידים שהמה עולות על הרהורי לבם, מה זה שמיד חוזר כה"ג ומקריב חביתים על הרהורי לב, אע"כ עולה לא כפרה אלא על עשה, והרהורי לב לא נתכפרו, ומקריב כה"ג חביתים על הרהוריו, אך למ"ד מרחשת על רחש לב ומחבת על דיבור פה, אין ראי' מחביתי כה"ג.